ບັນດາກຸ່ມປົກປ້ອງສິດທິມະນຸດ ໃນທົ່ວໂລກ ໄດ້ປະນາມ ການຕັດສິນໃຈຂອງຣັດເຊຍ
ທີ່ຈະຖອນໂຕອອກຈາກ ສານອາຍາສາກົນ ຫຼື ICC ອັນເປັນສັນຍານເຕືອນ ຂອງມົສກູ ເຖິງ “ການຖອຍຄືນ” ຈາກລະບົບຍຸຕິທຳສາກົນ ແລະສະຖາບັນຕ່າງໆ ແລະ ຄວາມບໍ່ ພໍອົກພໍໃຈ ກັບຮ່ອງຮອຍ ໃນການເຕືອນ ສຳລັບຊາວຣັດເຊຍທຳມະດາສາມັນ ຜູ້ທີ່ເປັນ ຫ່ວງເປັນໃຍ ກ່ຽວກັບການປົກປ້ອງສິດທິມະນຸດ ຂອງພວກເຂົາເຈົ້າ.
ດຳລັດຂອງວັງ Kremlin ທີ່ໄດ້ປະກາດ ໃນວັນພຸດວານນີ້ ຈະບໍ່ມີຜົນກະທົບຫຍັງເລີຍ ຕໍ່ການປະຕິບັດງານຂອງສານອາຍາ ICC ດັ່ງທີ່ ບັນດາຜູ້ພິພາກສາ ສາກົນໄດ້ກ່າວ. ປະທານາທິບໍດີຣັດເຊຍ ທ່ານ Vladimir Putin ໄດ້ລົງນາມ ໃນສົນທິສັນຍາ Rome Statue ຂອງ ສານ ICC ສອງປີ ຫຼັງຈາກທີ່ສານໄດ້ກໍ່ຕັ້ງຂຶ້ ໃນປີ 1998 ແຕ່ສະພາ
ຂອງມົສກູ ບໍ່ເຄີຍຮັບຮອງເອົາສົນທິສັນຍານີ້.
ຢ່າງໃດກໍຕາມ ການກະທຳຂອງຣັດເຊຍ ມີຂຶ້ນຫຼັງຈາກທີ່ ຫຼາຍປະເທດ ໃນທະວີບ ອາຟຣິກາ ໄດ້ຕັດສິນໃຈ ຖອນໂຕອອກຈາກສານດັ່ງກ່າວ ເມື່ອບໍ່ດົນມານີ້. ທ່ານນາງ Elizabeth Evenson ຜູ້ອຳນວຍການຮ່ວມ ຮັກສາການດ້ານຕຸລາການສາກົນ ຂອງ
ກຸ່ມປົກປ້ອງສິດທິມະນຸດ Human Rights Watch ຫຼື HRW ໄດ້ກ່າວວ່າ “ພວກເຮົາ ກຳລັງຢູ່ໃນຊ່ວງເວລາ ທີ່ສຳຄັນຍິ່ງ.” ທ່ານນາງ ໄດ້ໂອ້ລົມກັບວີໂອເອ ຈາກນະຄອນ The Hague.
ສານ ICC ເປັນສະຖາບັນດ້ານກົດໝາຍສາກົນແຫ່ງທຳອິດ ທີ່ມີອຳ ນາດສານ ທີ່ຈະ ດຳເນີນຄະດີ ການຂ້າລ້າງເຊື້ອຊາດ ຄະດີອາຊະຍາກຳຕໍ່ຕ້ານມະນຸດຊາດ ແລະ ອາຊະຍາກຳສົງຄາມ ເປັນຕົ້ນ ຊຶ່ງສານ ດັ່ງກ່າວ ໄດ້ເຮັດໃຫ້ວັງ Klemlin ໂກດແຄ້ນ ເມື່ອສັບປະດານີ້ ໂດຍການອອກບົດລາຍງານສະບັບໜຶ່ງ ທີ່ສະລຸບວ່າ ຣັດເຊຍ ໄດ້ ປະຕິບັດການທາງດ້ານທະຫານ ໃນບັນຫາຂັດແຍ່ງກັບຢູເຄຣນ ໃນຕົ້ນປີ 2014 ແລະ
ວ່າ ການປະກາດ ຮວມເອົາແຫລມ Crimea ຂອງຢູເຄຣນ ໂດຍມົສກູ ນັ້ນ ແມ່ນເປັນ “ການເຂົ້າຍຶດຄອງ.”